Liviu Dragnea a devenit un zombie politic. Se mișcă, vorbește, dă declarații, face ședințe, dar nu mai are nici un viitor politic. Este doar o carcasă umblătoare.

Omul care a condus partidul la victoria categorică din ultimele alegeri parlamentare s-a autodetonat împreună cu toată conducerea centrală a PSD. Datorită scheletelor din dulap și-a împins partidul și guvernarea spre cea mai rapidă decredibilizare postelectorală din istoria României, prin promovarea OUG 13. Datorită acelorași schelete, grenada cu care voia să demonstreze că poate nimici orice rival i-a explodat în față. Guvernul Grindeanu se află încă în funcție pentru că România este încă un stat de drept, nu o republică bananieră.

Guvernul României este investit de Parlament, nu de CEx-ul, plexul sau Congresul vreunui partid. Tot Parlamentul, această instituție fundamentală a democrației, cum îi place dlui Tăriceanu să spună, este instituția care poate retrage sprijinul politic unui guvern. Așadar, soarta Guvernului Grindeanu se va decide acolo unde se decide într-un stat de drept, în Parlament.

În acest context, zombie-ul Liviu Dragnea are o dilemă. Dacă guvernul cade, PSD are șanse foarte mari să piardă și devine o chestiune de timp până când Dragnea va pierde și funcția de președinte al PSD. Dacă guvernul rămâne în funcție, Dragnea va pierde partidul mult mai repede. În acest moment, toate opțiunile lui Liviu Dragnea sunt proaste sau foarte proaste. Să le luăm pe rând.

Moțiunea de cenzură nu trece

Guvernul Grindeanu, cu miniștri interimari, cu miniștri demisionari, dar la lucru conform legii și fără o majoritate parlamentară certă rămâne în funcție. Situația de interimat se poate perpetua până la coagularea unei majorități parlamentară din rândul căreia să provină viitorii miniștri. Premierul Sorin Grindeanu a insistat în ultimele lui apariții publice asupra atașamentului față de PSD. În consecință, el va milita pentru o majoritate în jurul PSD punând partidul și mai ales parlamentarii săi să aleagă: dacă vreți la guvernare, renunțați la Dragnea și susțineți-mă în Parlament. Dacă nu mă susțineți, veți rămâne în opoziție. În ambele variante, Liviu Dragnea pierde partidul. Crede cineva că va mai rămâne președinte al PSD dacă partidul trece în opoziție? Va ataca PSD viitoarele alegeri parlamentare tot cu Liviu Dragnea în frunte, omul care prin acțiunile sale a condamnat partidul la 3 ani și jumătate de opoziție? Puțin probabil. Iar dacă parlamentarii PSD sau marea lor majoritate se vor ralia premierului în funcție Sorin Grindeanu, în ipotetica nouă majoritate parlamentară, Liviu Dragnea va mai rămâne multă vreme președintele partidului?

Moțiunea de cenzură trece

Guvernul Grindeanu este demis și se demarează procedurile constituționale de desemnare a unui nou premier. În această situație, mingea îi revine președintelui Iohannis. Va chema partidele la consultări. PSD și ALDE vor susține că formează o majoritatea parlamentară și vor emite pretenția ca persoana propusă din partea lor să fie desemnată premier de către președinte. Situația este însă radical diferită de acum 6 luni. În decembrie 2016 președintele nu le-a putut refuza guvernarea. Acum o poate face cu muniția oferită chiar da PSD: v-ați demis propriul guvern și ați declanșat o criză politică inutilă, afectând stabilitatea, economia, interesul public, etc. Ați spus despre propriul guvern că este neperformant. Nu aveți nicio îndreptățire să solicitați din nou guvernarea. Ce garanție oferiți că nu veți investi un alt guvern incompetent? Președintele nu va întâmpina o mare rezistență publică dacă va desemna un premier din actuala opoziție sau un „independent” ori un „tehnocrat”. O dată, de două ori, până va obține o majoritate parlamentară sau până se va ajunge la alegeri anticipate, variantă puțin probabilă totuși. Așadar, adoptarea moțiunii este aproape sinonimă cu pierderea guvernării și intrarea în opoziție pentru PSD. Când accesul la resurse este blocat, „monolitul” și unanimitatea din CEx ar putea să se întoarcă împotriva vinovaților.

Cineva ar putea întreba: Bine, dacă oricum o dă iese prost, de ce continuă? Pentru că logica politică îl obligă. Din acest motiv a lansat acțiunea de debarcare a guvernului Grindeanu. A simțit că sunt premise pentru apariția unui alt centru de putere în partid și a lovit preventiv. Din același motiv accelerează depunerea moțiunii. Pare ilogic ce face, dar de fapt este foarte logic. Alternativa ar fi să plece acasă. Nu are cum. Odată plecat din fruntea PSD și redevenit simplu cetățean, nu va mai avea cum să evite problemele pe care le are cu justiția. Într-un fel, se poate spune despre el că este un luptător pentru libertate. Știe că dacă pierde, are mari șanse să ajungă la închisoare. Așa că va lupta până în ultima clipă pentru propria libertate, indiferent ce se va întâmpla cu partidul sau cu țara.

Desigur, pot apărea surprize, adversarii pot face greșeli, inevitabilul se poate amâna o perioadă, dar cariera politică a lui Liviu Dragnea nu are cum să o ia în sus după tot ce s-a întâmplat în acest an. Ce ar mai putea urma pentru el? Candidatura la președinția României, un post de comisar european, ambasador la ONU? Este începutul trecerii în neființă din punct de vedere politic. Curios este faptul că încă sunt membrii PSD care îl susțin. Ori o fac din complezență până în secunda prăbușirii finale ori sunt la rândul lor niște zombie care merg legănându-se spre prăpastie.